游無爲寺
作者：李流謙
朝代：宋

paragraphs: 導師生何年，人猶記此日。
香火緇俗會，風雨神鬼集。
我來恰秋深，迥迥原野闊。
羣山勢愈壯，老木氣不折。
拄筇踏危磴，小憩馬與僕。
屢休才及門，到寺已曛黑。
車從如沸羹，無地可插脚。
闍黎揖客坐，意象頗猝猝。
弛擔得禪房，持鉢叩香積。
倒牀不復醒，夢與仙梵接。
明朝沒階趨，燎香望玉色。
丐福吾未能，修敬敢不肅。
是身如芭蕉，危脆不堅實。
綠髮俄素絲，赭顔倏枯腊。
百年已長久，大抵俱化易。
稽首不動尊，向來何證得。
衲衣坐蒙頭，萬古一交睫。
儻非定慧力，枯骨已瓦礫。
物物具茲妙，抱寶訴空乏。
伐柯則不遠，內照無別法。
一鉢寄空巖，定當擲此幘。